Embargo do branja.

Velja govorjena beseda.

Nagovor predsednice Državnega zbora mag. Urške Klakočar Zupančič ob otvoritvi Blejskega strateškega foruma mladih:

»Democracy fit for the new age«; retrospektiva izzivov in priložnosti v naših družbah, z namenom krepitve odpornosti naših demokracij

Državni zbor, 26. avgust 2022

Spoštovani gostje,

dobrodošli v Državnem zboru.

Demokracija, pravna država ter spoštovanje človekovih pravic in temeljnih svoboščin so bistveni gradniki politično zdrave ter ekonomsko in socialno uspešne družbe. Družbe, v kateri ljudje svobodno izražajo svoje mnenje, izbirajo politične voditelje in sooblikujejo svojo prihodnost. Kot predsednica Državnega zbora Republike Slovenije si želim več sodelovanja s civilno družbo, z vsemi državljani oziroma prebivalci naše države, saj sodelovanje in povezovanje krepi demokracijo, država pa postaja to, kar bi morala biti od samega začetka – varuh svojih državljanov oziroma prebivalcev. Politično vlogo državljanov lahko okrepimo s spodbujanjem svobodnih in poštenih volitev, s krepitvijo medijske svobode in z bojem proti dezinformacijam.

Demokracije ni brez aktivne udeležbe na volitvah, zato morajo odločevalci na vodilnih oblastvenih funkcijah državljane oziroma prebivalce z volilno pravico spodbujati k udeležbi na volitvah ter podpirati napore drugih institucij, ki delujejo na področju človekovih pravic in temeljnih svoboščin.

Pri tem imajo pomembno vlogo tudi mediji: ti so ogledalo družbe, v kateri živimo. Brez neodvisnosti medijev ni svobode in brez pluralizma medijev ni demokracije. Mediji morajo služiti resnici in ne laži. Njihovo poslanstvo je, da služijo volivcem in nadzirajo oblast.

Neodvisnost medijev in obstoj zanesljivih medijskih kanalov še nikoli nista bila tako pomembna za ohranjanje varnih, zdravih in dobro delujočih demokratičnih družb kot prav danes, zato je potrebna večja javna podpora neodvisnosti medijem in njihovi svobodi po vsem svetu. V številnih državah narašča trend ustrahovanja in kaznovanja novinarjev in zagovornikov človekovih pravic, da bi prenehali z raziskovanjem in razkrivanjem korupcije ter drugih zadev javnega interesa. Zagotoviti je potrebno preglednost lastništva medijev, saj je njihova neodvisnost in pluralnost lahko ogrožena, če je lastništvo v rokah ene politične stranke oziroma njenih pripadnikov. Slednje otežuje tudi omejevanje širjenja dezinformacij.

Demokratične države po vsem svetu se spopadajo s širjenjem lažnih informacij, kar lahko destabilizira njihove demokratične institucije in spodkopava zaupanje državljanov. Digitalne tehnologije lahko spodbujajo širjenje dezinformacij, zato je nujno, da se jih ustrezno regulira, izkoristi njihove prednosti in prepreči negativne učinke. Tehnologije nadzora se morajo uporabljati transparentno in na način, da niso diskriminatorne in ne posegajo v pravico do svobode izražanja. V zvezi s tem je ena od nalog svetovne demokratične skupnosti, da pripravi trden mednarodni regulativni okvir za uporabo digitalnih tehnologij, ki bo skladen z mednarodnimi standardi na področju človekovih pravic. Družbene platforme imajo pomembno vlogo pri spodbujanju svobode izražanja in združevanja, potrebni pa so tudi ustrezni zaščitni ukrepi, s katerimi bi preprečili manipulacijo ali neupravičeno omejevanje oziroma prirejanje vsebin uporabnikov, vključno z avtomatizirano cenzuro, in hkrati širjenje sovražnega govora, lažnih novic, dezinformacij in namerno škodljivih vsebin.

Pandemija COVID-19 je znatno okrepila avtokratske težnje v demokratičnih državah, ki so epidemiološko krizo izrabili za omejevanje delovanja demokratičnih institucij, za omejevanje svobode izražanja in zbiranja, za zatiranje drugače mislečih, za omejevanje svobode klasičnih in spletnih medijev. Navedeni režimi so množično uporabljali orodja za nadzor svojih državljanov, izvajali dezinformacijske kampanje, omejevali dostop do informacij, si podredili neodvisne medije, tudi z vsesplošnim izklopom interneta in blokiranjem vsebin, urejali z odloki zadeve, ki bi morale biti zapisane v zakonih, kar je sila nevarno početje. Ob tem seveda ni sporno, da je treba epidemijo zaustavljati z ustreznimi ukrepi, a nikakor in nikoli na račun žrtvovanja pravne države; države, kjer vlada pravo, ki med drugim omejuje in nadzira oblast ter zagotavlja dosledno spoštovanje človekovih pravic in temeljnih svoboščin.

V demokratični državi velja sistem zavor in ravnovesij, ki ohranja delitev oblasti, zagotavlja odgovornost in povečuje odpornost demokracije. Za ohranitev zaupanja v javne institucije je treba spoštovati načela ustavnosti, zakonitosti, pravne varnosti, neodvisnosti in nepristranskosti sodstva, enakosti vseh pred zakonom in prepovedati samovoljo katerekoli veje oblasti.

Temeljne človekove pravice in svoboščine so univerzalne in neodtujljive pravice. Zagotoviti jih je mogoče le v demokratični in pravni državi. S spodbujanjem in zaščito enakih pravic za vse in pravice do sodelovanja za vse lahko ustvarimo vključujoče in odporne demokratične družbe, kjer se sliši glas vseh. Posebno pozornost si zasluži sodelovanje mladih v javnem življenju. Pri razvoju novih orodij – vključno s spletnimi platformami – za krepitev sodelovanja in posvetovanja, je dostopnost izjemnega pomena.

Demokracija, pravna država ter človekove pravice in temeljne svoboščine so medsebojno povezane in soodvisne ter se medsebojno krepijo in ne morejo obstajati ena brez druge. Treba jih je spodbujati na horizontalen, integriran in celovit način. Hkrati pa potrebujejo učinkovit nadzor, ki bo preprečil kršitve in zlorabe, odpravil morebitne nepravilnosti ter se spopadel s trenutnimi in nastajajočimi izzivi.

Prizadevanja držav članic Evropske Unije in njihovih organov na nacionalni, regionalni in lokalni ravni ter institucij in agencij Evropske Unije, zlasti Agencije EU za temeljne pravice, so ključna. Ključno vlogo imajo tudi nacionalne institucije za človekove pravice, organi za enakost, institucije varuha človekovih pravic, strokovne in druge mreže, civilna družba, akademska skupnost in svobodni ter neodvisni mediji. Potrebno je spodbujati sodelovanje z regionalnimi in mednarodnimi organizacijami, kot so Svet Evrope, Organizacija za varnost in sodelovanje v Evropi in Svet Združenih narodov za človekove pravice, da bi ustvarili nadaljnje sinergije.

Ko spodbujamo skupne vrednote – spoštovanje človeškega dostojanstva in človekovih pravic, spoštovanje kulturne raznolikosti, spoštovanje demokracije, pravičnosti, enakopravnosti in pravne države –, ščitimo temelje naših demokratičnih družb: mir, varnost, stabilnost in blaginjo. Hkrati pa prispevamo k bolj odporni in trajnostni družbi za sedanje in prihodnje generacije ter zagotavljamo, da nihče ne bo zapostavljen.

Spoštovani gospe in gospodje,

želim vam bogato razpravo in tudi, da bi se v Državnem zboru in Sloveniji dobro počutili.